Slijedeći klub, zapravo nije klub nego slijedeća će biti zastupnica bez kluba, poštovana Bruna Esih, izvolite.
Hvala lijepa g. potpredsjedniče. Nije najgora stvar biti bez kluba, najgora stvar je biti bez obraza. Dakle, poštovani kolege i poštovana kolegice, do svršetka ovoga mjeseca u javnom razmatranju, Vladin je novi Prijedlog Zakon o strancima pozivajući preambularno na 1001 direktivu, uredbu, odluku, Vlada nas hoće uvjeriti da nešto pokorno moramo izvršiti. Dakle tim bi zakonom Vlada RH željela širom otvoriti hrvatsko tržište rada strancima iz trećih zemalja odnosno u potpunosti ukinuti godišnje kvote za strane radnike. Što to točno znači? Povod za ovakvu podlu i nacionalnu neodgovornu namjeru je tobožnji vapaj hrvatskih poslodavaca za radnom snagom i Vlada je dakako poput brižne matere s mjesta poslušala taj tobožnji vapaj ali ne, ona ranije nije prije toga poslušala poslodavce kad su tražili blažu fiskalnu politiku, kad su govorili kako će smanjenje poreznog opterećenja rasti produktivnost samim time plaće i zaposlenost pa na kraju krajeva i punjenje mirovinskih fondova kakvih god da jesu. Nije poslušala poslodavce kad su tražili ukidanje mnogobrojnih parafiskalnih nameta i članarina, nije poslušala poduzetnike kad su tražili jednostavniji mehanizam osnivanja poduzeća a i njihove likvidacije kako bi se skratilo to tranzicijsko vrijeme do uspješnog projekta. Nije naposljetku niti paušalnim obrtima oprostila što su koristili zakonsku mogućnost ograničenog oslobađanja svojeg kapitala od poreza ali je zato hitro potrčala neimenovanim izvora u potrebi odgovoriti uvozom radne snage. I to u zemlji kako svjedočimo svakodnevno ispraća svoje radnike u strane zemlje odnosno zemlje zapada. Dakako ne radi se tu o brizi za poslodavce nego kako sam već rekla, štetnoj i opasnoj ali potpuno nepromišljenoj brizi za jednog jedinog poslodavca, državu. Državu koja proračun kao što smo i danas vidjeli, kroji u prvom redu po potrebama onih zaposlenih u javnom sektoru. Ali i to je manji problem od onoga što zapravo logički slijedi. Naime, komu razumnom može pasti na pamet da u zemlji koja gotovo isključivo živi od turizma, zaposli desetke tisuća stranaca iz tko zna kojih zemalja i tko zna s kakvim životnim i kulturnim navikama? Mislite li da ćete riješiti probleme hrvatskog gospodarstva tako što ćete nam dovesti desetke tisuća ljudi koji će raditi za minimalnu plaću? Stvorit ćete getoizirana naselja puna društvenih otpadnika i našu zemlju odvesti putem drugih zemalja koji nam već zorno svjedoče o tome kako su s tim čisto društvenim inženjeringom, uveli kaos i opću nesigurnost u svoje zemlji. Oni koji su se u ovoj državi rodili kako bi se to, naposljetku zaposlili u Ministarstvo vanjskih poslova, oni najbolje znaju kako strani diplomati čeznu za dobivanjem radnoga mjesta upravo u Zagrebu, upravo u Hrvatskoj. Zašto? To nije zbog toga što smo nekakav bitni vanjsko-politički čimbenik nego zbog toga što smo sigurna zemlja, zapravo zemlja u kojoj se možete noću i izgubiti. Komu naposljetku s imalo osjećaja pripadnosti prema državi i narodu koji je tu državu sanjao i gradio tisuću godina, može pasti na pamet da desetke tisuća iseljenih Hrvata zamijeni strancima? Ti stranci nikada ovu zemlju neće prihvatiti kao svoju. Ne znate kako biste vratili Hrvate? Poslušajte onda stvarne a ne vaše izmišljene tj. alibi poslodavce, oslobodite primjerice svakog Hrvata koji se vrati, poreza na rad, a one koji bi se bavili poduzetništvom, poreza na dobit. Neće vam tada treba izmijene Zakona o strancima i još manje godišnje kvote. I na kraju, neka bude svakom svoje, a Hrvatska Hrvatu. Hvala lijepa.
Hvala.
Idemo još imamo nekoliko točaka pa idemo pod: a) Izvještaj o radu AZ obveznih mirovinskih fondova za 2018. g. a) Izvještaj radu obveznih mirovinskih fondova kojima upravlja Erste d.o.o., društvo za upravljanje obveznim i dobrovoljnim mirovinskim fondovima za 2018. g. a) Izvještaj radu obveznih mirovinskih fondova kojima upravlja PBZ Croatia osiguranje d.d. za upravljanje obveznim i dobrovoljnim mirovinskim fondovima za 2018. g. a) Izvještaj radu obveznih mirovinskih fondova kojima upravlja Raiffeisen društvo za upravljanje obveznim i dobrovoljnim mirovinskim fondovima za d.d. za 2018. g. O ovoj točki dnevnog reda glasovat ćemo sukladno čl. 44. st. 4. Poslovnika HS-a sukladno prijedlogu matičnog radnog tijela dajem na glasovanje sljedeći zaključak. Pod a) prihvaća se izvještaj o radu AZ obveznih mirovinskih fondova za 2018. g. Molim glasujmo. Utvrđujem da je većinom glasova, 98 za, jedan suzdržan i 2 protiv donijet zaključak kako ga je preložilo matično saborsko radno tijelo. b) sukladno prijedlogu matičnog radnog tijela dajem na glasovanje sljedeći zaključak, prihvaća se Izvještaj radu obveznih mirovinskih fondova kojima upravlja Erste d.o.o., društvo za upravljanje obveznim i dobrovoljnim mirovinskim fondovima za 2018. g., molim glasujmo. Utvrđujem da je većinom glasova, 99 za, 3 protiv donijet zaključak kako ga je preložilo matično saborsko radno tijelo. c) sukladno prijedlogu matičnog radnog tijela dajem na glasovanje sljedeći zaključak, prihvaća se Izvještaj radu obveznih mirovinskih fondova kojima upravlja PBZ Croatia osiguranje d.d. za upravljanje obveznim i dobrovoljnim mirovinskim fondovima za 2018. g., molim glasujmo. Utvrđujem da je većinom glasova, 97 za, 1 suzdržan i 3 protiv donijet zaključak kako ga je preložilo matično saborsko radno tijelo. d) sukladno prijedlogu matičnog radnog tijela dajem na glasovanje sljedeći zaključak, prihvaća se Izvještaj radu obveznih mirovinskih fondova kojima upravlja Raiffeisen društvo za upravljanje obveznim i dobrovoljnim mirovinskim fondovima za d.d. za 2018. g., molim glasujmo. Utvrđujem da je većinom glasova, 95 za i 3 protiv donijet zaključak kako ga je preložilo matično saborsko radno tijelo.